**ראיון סוף** (באנגלית: **The Interview**) הוא סרט קומדיה אמריקאי. הסרט נכתב על ידי דן סטרלינג ובוים על ידי אוון גולדברג וסת' רוגן שגם מככב בו עם ג'יימס פרנקו ולצידם ליזי קפלן. רוגן ופרנקו מגלמים את אהרון רפפורט ודייב סקיילארק, בהתאמה, אשר נשלחים לראיין את שליט קוריאה הצפונית, קים ג'ונג און, ובעקבות כך אנשי סוכנות הביון האמריקאית מנצלים זאת ומנחים אותם כיצד להתנקש בו.

הקרנת הבכורה של הסרט הייתה אמורה להיערך ב-10 באוקטובר 2014 בלוס אנג'לס, אך נדחתה ל-11 בדצמבר באותה שנה, בעקבות איומי האקרים על חברת סרטי סוני, מפיצת הסרט. בתחילה סוני לא נשמעה לאיומי ההאקרים, שביקשו לבטל לחלוטין את הפצת הסרט, אך לאחר מתקפת האקרים עליה, שכללה בין היתר איומי טרור כשל ה-11 בספטמבר 2001 לכל בית קולנוע שיקרין את הסרט, החליטו בתי קולנוע רבים בארצות הברית שלא להקרין את הסרט מתוך חשש לחיי אדם, עד שלבסוף הודיעה חברת סוני כי היא תפיץ את הסרט להקרנות במספר מצומצם של בתי קולנוע. הסרט שודר בתפוצה מוגבלת מאוד, בכ-320 בתי קולנוע בלבד ברחבי ארצות הברית, במספר שמהווה כ-10% ממספר בתי הקולנוע שבהם אמור היה הסרט לעלות לאקרנים לפי התכנון המקורי. ביום הראשון להצגת הסרט הוא גרף רווחים גבוהים ביחס להקרנה המצומצמת בגובה של מיליון דולר.

תקציר העלילה
------------

מנחה הטלוויזיה המפורסם דייב סקיילארק (ג'יימס פרנקו) והמפיק שלו, אהרון רפפורט (סת' רוגן), יוצאים לראיין את שליט קוריאה הצפונית, קים ג'ונג און. אנשי ה-CIA מנצלים את ההזדמנות ומורים להם להתנקש בחייו, באמצעות מדבקת רעל שתודבק אליו בעת שילחץ את ידו של סקיילארק.

סקיילארק ורפפורט מגיעים לקוריאה הצפונית ושם ניסיון החיסול הסתבך - רפפורט מפתח רומן עם סוק, שרת התקשורת והתעמולה ויועצתו הקרובה של ג'ונג און, וסקיילארק הופך לחבר קרוב של השליט. לסקיילארק נקבע ריאיון עם קים ג'ונג און, שבו השאלות הוכתבו מראש על ידי השליט. הראיון משודר בטלוויזיה של קוריאה הצפונית וברחבי תבל. על שידורו מפקחים מהאולפן רפפורט ושרת התרבות, שהפכה את עורה ורוצה אף היא במפלתו של קים ג'ונג און. הראיון מתחיל כמתוכנן, אך בהמשכו עובר סקיילארק לשאלות המערערות את מעמדו של השליט, והוא אף פורץ בבכי. קים ג'ונג און יורה בסקיילארק, הנופל פגוע, אך מתברר שניצל בזכות אפוד מגן שלבש. סקיילארק, רפפורט וסוק נמלטים מארמונו של קים, באמצעות טנק שסבו של קים, קים איל-סונג קיבל במתנה משליט ברית המועצות, יוסיף סטלין. קים יוצא למרדף אחריהם במסוק, אך שלושת הבורחים מצליחים ליירט את המסוק רגע לפני שקים מורה על שיגור טילים גרעיניים לעבר החוף המערבי של ארצות הברית.

סוק מובילה את סקיילארק ורפפורט למנהרה סודית שדרכה הם נמלטים, וביציאה ממנה הם זוכים לחילוץ של אנשי צוות שש של אריות הים. כנשיאה זמנית, סוק מובילה את קוריאה הצפונית לדמוקרטיה ומורה על קיום בחירות דמוקרטיות בחודשים הקרובים.

צוות השחקנים
------------

קאסט ראשי
* ג'יימס פרנקו בתפקיד דייב סקיילארק
* סת' רוגן בתפקיד אהרון רפפורט
* ליזי קפלן בתפקיד הסוכנת לייסי
* רנדל פארק בתפקיד קים ג'ונג און
* דיאנה באנג בתפקיד סוק
* טימותי סימונס בתפקיד מלקולם
* צ'ארלס ראי צ'ון בתפקיד גנרל ג'ונג

הופעת קמע
* אמינם בתפקיד עצמו
* רוב לאו בתפקיד עצמו
* ביל מאהר בתפקיד עצמו
* סת' מאיירס בתפקיד עצמו
* ג'וזף גורדון-לוויט בתפקיד עצמו
* בן שוורץ בתפקיד היחצ"ן של אמינם

הפקה
----

סת' רוגן ואוון גולדברג פיתחו את הרעיון בסוף העשור הראשון של המאה ה-21, ברצון לצחוק על סיטואציה בה עיתונאים נשלחים להתנקש בחיי מנהיג עולם. השניים התעניינו בשליט קוריאה הצפונית דאז, קים ג'ונג-איל, אך לאחר מותו ועלייתו לשלטון של קים ג'ונג און, הם השהו את הפרויקט. חידוש הפרויקט נעשה כאשר רוגן וגולדברג הבינו שג'ונג און קרוב יותר לגילם ובכך הסרט יהפוך למצחיק יותר, והחלו לכתוב את התסריט יחד עם כותב "הדיילי שואו", דן סטרלינג. רוגן וגולדברג כיוונו לעשות פרויקט רלוונטי יותר וסאטירי יותר מהסרטים הקודמים שלהם, תוך שמירה על הומור שירותים. רוגן וגולדברג היו למרוצים כאשר כוכב ליגת ה-NBA דניס רודמן ביקר בקוריאה הצפונית, מה שחיזק את אמונתם כי הנחת היסוד של הסרט שלהם הייתה מציאותית. לאחר מכן, השחקן רנדל פארק היה הראשון להגיע לאודישן לתפקידו של ג'ונג און, וזה קיבל את התפקיד באופן מיידי. בשביל התפקיד, פארק העלה במשקל ב-15 ק"ג וגילח את ראשו כדי שמבנה הראש יהיה דומה לשל ג'ונג און, והחליט לקחת את דמותו של ג'ונג און לכיוון מבויש וביישני ולא רובוטי וקפדן, כפי שרוגן וגולדברג רצו במקור, אם כי הם מצאו שהכיוון שפארק לקח אליו את ג'ונג און, הפך את הדמות למצחיקה יותר.

ב-21 במרץ 2013, הוכרז כי הסרט יופק תחת סרטי סוני וכן כי ג'יימס פרנקו לוהק לתפקיד ראשי, וב-1 באוקטובר של אותה שנה, הצטרפה גם ליזי קפלן לצוות השחקנים של הסרט. בנובמבר 2014, כחלק ממתקפת ההאקרים על סרטי סוני, שבהמשך הובילה לביטול הפצת הסרט, נחשף כי רוגן ופרנקו קיבלו על תפקידם בסרט $8,400,000 ו-$8,500,000, בהתאמה.

שלב הצילומים החל ב-10 באוקטובר 2013 בוונקובר שבקנדה, ונמשך עד ה-20 בדצמבר של אותה שנה.

תגובת קוריאה הצפונית לסרט
-------------------------

ב-20 ביוני 2014 אמר קים מיונג-צ'ול, הדובר הלא-רשמי של ממשלת קוריאה הצפונית, כי הסרט "מציג את הייאוש של ארצות הברית והחברה האמריקנית... סרט על ההתנקשות בחייו של מנהיג זר משקף את מה שארצות הברית עושה באפגניסטן, עיראק, סוריה ואוקראינה", וחמישה ימים לאחר מכן, ב-25 ביוני של אותה שנה, דיווחה סוכנות הידיעות הקוריאנית המרכזית (KCNA) כי ממשלת קוריאה הצפונית מבטיחה "נקמה חסרת רחמים" אם הסרט יופץ וקראה לסרט "מעשה בלתי נסבל של טרור ומלחמה".

ב-11 ביולי 2014, גינה שגריר קוריאה הצפונית באו"ם, ג'ה סונג נאם, את הסרט ואמר כי "הפקה והפצה של סרט כזה על חיסולו של אדם המכהן כראש של מדינה ריבונית צריך להיחשב כחסות הגלויה ביותר של טרור כמו גם כאקט של מלחמה".

באוגוסט 2014, זמן קצר לאחר שהוחלט לדחות את הקרנת הבכורה של הסרט, דווח כי חברת סרטי סוני עשתה שינויים בסרט על מנת להפחית את רגישותו לקוריאה הצפונית, כאשר בראשם קוצצו כמה חלקים מסצנת המוות של קים ג'ונג און.

### מתקפת ההאקרים על סרטי סוני

 ערך מורחב – **מתקפת ההאקרים על סרטי סוני**  

ב-24 בנובמבר 2014 נפרצו מחשבי חברת סרטי סוני על ידי קבוצת האקרים שהזדהתה כ"שומרי השלום" ("Guardians of Peace"), וגורמים אמריקאים טענו כי לקבוצת ההאקרים הזו קשר לקוריאה הצפונית, אם כי הם לא הסבירו כיצד הם הגיעו למסקנה זו.

קבוצת ההאקרים הדליפה לאינטרנט רישומים שונים, מיילים פנימיים בעלי תוכן מביך מהדרג העליון של החברה, וגם כמה סרטים של החברה אשר טרם יצאו לאקרנים, אלו כדוגמת "אנני". רבים קשרו את ההדלפות לממשלת קוריאה הצפונית, אך היא הכחישה בתוקף את המעורבות בדבר. לאחר הפריצה וההדלפות לאינטרנט, המניות של סוני ירדו בלמעלה מ-10%.

ב-16 בדצמבר 2014, קבוצת ההאקרים פרסמה הודעת אזהרה לצופים המתכננים להגיע להקרנת הבכורה של הסרט, ובכלל לכל בית קולנוע אחר שיקרין את הסרט. קבוצת ההאקרים פרסמה את הודעת האזהרה הבאה:

> 
> אנחנו נציג לכם בבירור בזמן ובמקומות ש"ראיון סוף" יוקרן, כולל הקרנת הבכורה, לאיזה גורל צריך להיות נידון אדם שמחפש כיף בטרור. בקרוב כל העולם ייראה מה הסרט הנורא של סוני עשה. העולם כולו יהיה מלא בפחד. זכרו את ה-11 בספטמבר 2001. אנחנו ממליצים לכם להיות רחוקים מהמקומות שיקרינו את הסרט באותו הזמן (אם הבית שלכם נמצא בקרבת מקום, מוטב שתעזבו).
> 
> 
> 
>

הפצה
----

הקרנת הבכורה של הסרט תוכננה במקור ל-10 באוקטובר 2014, אך באוגוסט של אותה שנה היא נדחתה ל-11 בדצמבר, גם באותה שנה. ב-10 בדצמבר, הסניף המקומי של סוני ביפן הודיע כי הוא לא יפיץ את הסרט במדינתו כמתוכנן, וכן נודע כי באזור אסיה-פסיפיק הסרט יופץ רק באוסטרליה וניו זילנד. ב-11 בדצמבר נעשתה הקרנת הבכורה של הסרט בלוס אנג'לס.

### ביטול הפצת הסרט לבתי קולנוע

בעקבות איומי האקרים, ב-16 בדצמבר 2014, סת' רוגן וג'יימס פרנקו הפסיקו לפרסם את הסרט וכן לתת ראיונות הקשורים בו. בהמשך, בעקבות התגברות איומי ההאקרים, רשתות הקולנוע "The ArcLight" ו-"Carmike", אשר נחשבות לגדולות ומפורסמות למדי בארצות הברית, הודיעו כי הן לא יקרינו את הסרט בבתי הקולנוע שלהן. ב-17 בדצמבר, הודיעה סוני כי היא מבטלת את בכורת הסרט בניו יורק, ומאוחר יותר באותו היום הודיעו רשתות הקולנוע "AMC Theatres", ‏"Cinemark", ‏"Cineplex", ‏"Regal", ו-"Southern Theatres", אשר נחשבות גם הן לגדולות ומפורסמות בארצות הברית, כי הן לא יקרינו את הסרט בבתי הקולנוע שלהן. על פי דיווחים, הביטולים ההמוניים הגיעו בלחץ מצד קניונים שבהם נמצאים בתי קולנוע רבים, מתוך פחד שאיום טרור יכול להרוס את המכירות שלהם לקראת סוף עונת הקניות לתקופת החגים. בנוסף, רשתות הקולנוע חששו להיחשף לתביעות משפטיות שעלולות להיות משתקות במקרה של התקפה.

מאוחר יותר, הודיעה סוני כי מבטלת את הפצת הסרט לבתי קולנוע, ופרסמה הודעה זו:

> 
> אנחנו מכבדים ומבינים את ההחלטה של השותפים שלנו, וכמובן, שבראש מעייניהם בטיחותם של עובדיהם וצופי הקולנוע... אנחנו עצובים מאוד וכועסים על המאמץ החצוף הזה לדכא את ההפצה של סרט, שבדרך עושה נזק לחברה שלנו, לעובדינו, והציבור האמריקאי. אנחנו עומדים על זכויותיהם של היוצרים שלנו לחופש הביטוי, והם מאד מאוכזבים מהתוצאה הזו.
> 
> 
> 
> 

קצת לאחר מכן, הודיעה סוני כי היא לא תפיץ את הסרט גם למהדורות DVD, וכי הפצת הסרט לכל פלטפורמה שהיא מבוטלת. למרות זאת, אמר בהמשך מנכ"ל סוני, מייקל לינטון, היא החברה שוקלת להפיץ את הסרט בגרסה מקוונת.

#### ביקורות על ביטול הפצת הסרט לבתי קולנוע

אישים רבים בהוליווד ומעריצים רבים כינו את המעשה של סוני "פחדני" ואמרו כי הוא מהווה כניעה לטרור ופגיעה בחופש הביטוי. המפיק אבי לרנר אמר כי הממשל האמריקני חייב לחוקק חוק שיעזור להגן על אולפני קולנוע מפני האקרים ופיראטים. התסריטאי ארון סורקין, שנפגע מהפרשה כמושא של מיילים שהודלפו, אמר כי "ארצות הברית נכנעה היום למתקפה חסרת תקדים על עקרון חופש הביטוי, שהוא סלע קיומנו, מצד קבוצה של טרוריסטים מקוריאה הצפונית, שאיימה להרוג אנשים בבתי קולנוע במטרה לעצור הפצה של סרט", והוסיף כי "חלק מהמשאלות של הטרוריסטים התמלאו בקלות רבה, בגלל שהם הצליחו לשעשע אנשים בתקשורת האמריקאית שהעדיפו דיווחים רכילותיים ומלאים בשמחה לאיד על פני סיפור בעל השלכות חוצות גבולות בעבור הציבור — סיפור שהתפתח ממש לנגד עיניהם. אני מצטער בשביל סוני פיקצ'רס, סת רוגן, איוואן גולדברג וכל מי שעבדו על 'ראיון סוף'". הקומיקאי בן סטילר כתב בחשבון הטוויטר שלו כי "קשה להאמין שזו התגובה לאיום על חופש הביטוי כאן באמריקה", הקומיקאי ביל מאהר כתב "האם זה כל מה שצריך — איום אנונימי והמספר 911 — כדי להשליך את חופש הביטוי אל מתחת לאוטובוס?", הסופר ניל גיימן כתב "אז סוני משיבה מלחמה בכך שהיא מבטלת את 'ראיון סוף', ובכך מוכיחה להאקרים שפריצה למחשבים ואיומים עובדים מצוין? זה עלול להתברר כטעות", יוצרי סאות' פארק (טריי פארקר ומאט סטון) אמרו כי זה צעד פחדני של אולפני סוני והם הוסיפו שעל רגעים כאלה בדיוק מבקר סרטם סאות' פארק: גדול יותר, ארוך יותר ולא מצונזר על צנזורה מיותרת ועל חופש הביטוי, והדוקומנטריסט מייקל מור באופן ציני כתב "האקרים יקרים: עכשיו כשאתם מנהלים את הוליווד, אני רוצה גם פחות קומדיות רומנטיות, פחות סרטים של מייקל ביי, ולא עוד סרטי רובוטריקים". גם ג'אד אפאטו, ג'ימי קימל, רוב לאו, מיה פארו וזאק בראף הגיבו בחשבונות הטוויטר שלהם, באומרם דברים נגד סוני וההחלטה על ביטול הפצת הסרט לבתי קולנוע.
נשיא ארצות הברית ברק אובמה, מתח גם הוא ביקורת על החלטת ביטול הפצת הסרט במהלך מסיבת עיתונאים, ואמר כי "אני חושב שהם (סוני) עשו טעות. לא יכול להיות שיש לנו חברה שבה כמה דיקטטורים באיזה מקום יכולים להתחיל להטיל צנזורה בארצות הברית. אם הם היו מדברים איתי קודם, הייתי אומר להם: אל תכניסו דפוס שבו אתם מרגישים מאוימים". בתגובה לדברי הנשיא, אמר מנכ"ל סוני, מייקל לינטון, כי הציבור, העיתונות והנשיא לא הבינו את האירועים, וציין כי ההחלטה לבטל את הפצת הסרט לבתי קולנוע נבעה מכך שלא מעט רשתות קולנוע החליטו שלא להקרין בהם את הסרט. המגזין The Hollywood Reporter דיווח כי לאחר איומי ההאקרים, פנתה סוני לבית הלבן, אם כי לא בצורה ישירה לנשיא.

### הפצה מוגבלת

ב-23 בדצמבר 2014, הודיעה סוני כי למרות איומי ההאקרים היא תפיץ את הסרט, וזאת החל מה-25 בדצמבר של אותה שנה בכמה מאות בתי קולנוע בארצות הברית בלבד. הסרט לבסוף הופץ בהצלחה במספר מצומצם של בתי קולנוע ורשם רווחים גבוהים כבר ביממה הראשונה להקרנתו.

בסוף ינואר 2015, האשימה צפון קוריאה את פסטיבל הסרטים של ברלי ב"טרוריזם" בגלל שבטעות חשבו שהסרט יוקרן בפסטיבל. מה שגרם לטעות ככל הנראה הייתה תחילת הפצתו של הסרט בבתי קולנוע בגרמניה, שהייתה מתוכננת ל–5 בפברואר.

ראו גם
------

* הדיקטטור

קישורים חיצוניים
----------------

* "ראיון סוף", במסד הנתונים הקולנועיים IMDb (באנגלית)
* "ראיון סוף", באתר נטפליקס
* "ראיון סוף", באתר AllMovie (באנגלית)
* "ראיון סוף", באתר Rotten Tomatoes (באנגלית)
* "ראיון סוף", באתר Box Office Mojo (באנגלית)
* "ראיון סוף", באתר Metacritic (באנגלית)
* "ראיון סוף", באתר אידיבי
* "ראיון סוף", באתר Hulu סרטים (באנגלית)
* "ראיון סוף", במסד הנתונים הקולנועיים KinoPoisk (ברוסית)
* דף הסרט באתר טאמבלר (באנגלית)

ביקורות
* אתר למנויים בלבד נטע אלכסנדר, האם "ראיון סוף" מצדיק את המהומה סביבו?, באתר הארץ, 25 בדצמבר 2014
* אמיר בוגן, "ראיון סוף": מהומה רבה על לא דבר, באתר ynet, 25 בדצמבר 2014
* אבנר שביט‏, איבדו את הצפון: "ראיון סוף" הוא אולי הסרט העצוב של השנה, באתר וואלה!‏, 25 בדצמבר 2014
* נטליה ירמין, "ראיון סוף": מהומה רבה על בדיחות שירותים, באתר nrg‏, 26 בדצמבר 2014
* יעל שוב, "ראיון סוף": מאחורי ההייפ מתגלה סרט עלוב, באתר Time Out תל אביב, 28 בדצמבר 2014
* מיכאל סולסברי-כורך, ראיון סוף: הקולנוע בשירות התעמולה האמריקאית, באתר "שיחה מקומית", 5 בינואר 2015

הערות שוליים
------------

1. 1 2  Christopher Palmeri, Anousha Sakoui & Lucas Shaw, ‏Sony Hackers Expose Rogen’s Pay Along With Deloitte Salaries, ‏Bloomberg, ‏4 בדצמבר 2014
2. ↑  Jenn Selby, ‏North Korea threatens war on USA over 'gangster filmmaker' Seth Rogen and James Franco’s Kim Jong-un assassination movie, ‏The Independent, ‏26 ביוני 2014
3. 1 2 3  Seth Rogen and Evan Goldberg to Direct The Interview, ‏Coming Soon, ‏21 במרץ 2013
4. 1 2  Borys Kit, ‏Lizzy Caplan Joins Seth Rogen and James Franco in 'The Interview, ‏The Hollywood Reporter, ‏1 באוקטובר 2013
5. 1 2  Randall Park and 'Veep's' Timothy Simons to Co-Star in Seth Rogen's The Interview, ‏The Hollywood Reporter, ‏8 באוקטובר 2013
6. ↑  Krista Smith, ‏The Interview Actress Diana Bang Is Ready for Anything, ‏Vanity Fair, ‏20 בנובמבר 2014
7. 1 2 3 4 5  Josh Eells, ‏Seth Rogen's 'Interview': Inside the Film North Korea Really Doesn't Want You to See, ‏Rolling Stone, ‏17 בדצמבר 2014
8. ↑  Seth Rogen to Direct, Star in 'The Interview' for Columbia Pictures, ‏he Hollywood Reporter, ‏21 במרץ 2013
9. ↑  Glen Schaefer, ‏Seth Rogen and Evan Goldberg come home to shoot B.C. for Korea in The Interview, ‏The Province, ‏12 באוקטובר 2013
10. ↑  Seth Rogen, Evan Goldberg to Direct 'The Interview' in Vancouver, ‏The Hollywood Reporter, ‏30 בספטמבר 2013
11. ↑  Julian Ryall, ‏North Korea slams US film The Interview about Kim Jong-un, ‏Telegraph, ‏20 ביוני 2014
12. ↑  North Korea calls new Seth Rogen film, The Interview, an 'act of war'‎, CBC News, ‏25 ביוני 2014
13. ↑  North Korea threatens war on US over Kim Jong-un movie, ‏BBC, ‏25 ביוני 2014
14. ↑  Ben Beaumont-Thomas, ‏North Korea complains to UN about Seth Rogen comedy The Interview, ‏The Guardian, ‏10 ביולי 2014
15. ↑  Tatiana Siegel, ‏Sony Altering Kim Jong Un Assassination Film 'The Interview'‎, The Hollywood Reporter, ‏13 באוגוסט 2014
16. ↑  David E. Sanger & Nicole Perlroth, ‏U.S. Said to Find North Korea Ordered Cyberattack on Sony, ‏17 בדצמבר 2014, הניו יורק טיימס
17. ↑  Justin McCurry, ‏North Korea denies hacking Sony Pictures, ‏The Guardian
18. ↑  Sony's New Movies Leak Online Following Hack Attack, ‏NBC News
19. ↑  Paul R. La Monica, ‏Sony hack sends stock down 10% in past week, ‏CNN Money, ‏15 בדצמבר 2014
20. 1 2  Hackers who targeted Sony invoke 9/11 attacks in warning to moviegoers, ‏The Guardian
21. ↑  Brent Lang, ‏'The Interview' with Seth Rogen, James Franco Pushed Back to Christmas‎, וראייטי, 7 באוגוסט 2014
22. ↑  Mark Schilling, ‏'The Interview' to Have Only Limited Release in Asia‎, וראייטי, 10 בדצמבר 2014
23. ↑  Tim Appelo, ‏'The Interview' Premiere: Seth Rogen Thanks Amy Pascal "For Having The Balls to Make This Movie"‎, he Hollywood Reporter, ‏12 בדצמבר 2014
24. ↑  Alex Stedman, ‏Seth Rogen and James Franco Cancel All Media Appearances for ‘The Interview’‎, וראייטי, 16 בדצמבר 2014
25. ↑  Jen Yamato & Dominic Patten, ‏First Theaters Cancel ‘The Interview’ After Hacker Threats, ‏Deadline, ‏17 בדצמבר 2014
26. ↑  נירית אנדרמן, רשתות קולנוע בארה"ב ביטלו את הקרנת "ראיון סוף" לאחר איומים בפיגוע טרור, באתר הארץ, 17 בדצמבר 2014
27. ↑  Brooks Barnes & Michael Cieply, ‏Sony Drops ‘The Interview’ Following Terrorist Threats, ‏הניו יורק טיימס, 18 בדצמבר 2014
28. 1 2  עודד ירון, סוני ביטלה את הוצאת הסרט "ראיון סוף" לאקרנים, באתר הארץ, 18 בדצמבר 2014
29. ↑  Dave McNary, ‏Sony Has 'No Further Release Plans' for 'The Interview'‎, וראייטי, 17 בדצמבר 2014
30. ↑  נירית אנדרמן ודפנה ארד, "ראיון סוף" יופץ כנראה באינטרנט, באתר הארץ, 22 בדצמבר 2014
31. ↑  Piya Sinha-Roy, ‏Hollywood slams Sony, movie theaters for canceling 'The Interview'‎, רויטס, 17 בדצמבר 2014
32. ↑  Stephanie Marcus, ‏Celebrities React To Sony Canceling 'The Interview' Release, ‏Huffington Post, ‏17 בדצמבר 2014
33. ↑  Hollywood Hits Twitter To Vent Anger About 'The Interview' Being Pulled, ‏Deadline, ‏17 בדצמבר 2014
34. ↑  לרנר, יחד עם בוועד דוידזון, הפיק את "בלתי נשכחים 3" שדלף שלושה שבועות טרם יציאתו והוכרז כאחד הכשלונות הקופתיים הגדולים של הקיץ, כאשר הפסדי ההכנסות הוערכו כסכום של רבע מיליארד דולר. בנימין טוביאס, יום אסוני, ידיעות אחרונות - מהדורת סוף השבוע: מוסף 7 לילות, עמ' 18–19. 19 בדצמבר 2014
35. 1 2 3  נירית אנדרמן, בוטלה גם הקרנת "טים אמריקה" - הסרט שנועד להחליף את "ראיון סוף" שנגנז, באתר הארץ, 18 בדצמבר 2014
36. ↑  Devin Dwyer & Mary Bruce, ‏Sony Hacking: President Obama Says Company Made 'Mistake' in Canceling 'The Interview'‎, ABC News, ‏19 בדצמבר 2014
37. ↑  Frank Pallotta, ‏[Sony exec fires back at President Obama], ‏CNN Money, ‏19 בדצמבר 2014
38. ↑  Sony 'will not drop' North Korea film The Interview, ‏BBC, ‏19 בדצמבר 2014
39. ↑  Tatiana Siegel & Erik Hayden, ‏Sony Fires Back at Obama: "We Had No Choice" But to Cancel 'The Interview' Release, ‏The Hollywood Reporter, ‏19 בדצמבר 2014
40. ↑  Howard Pankratz, ‏[Alamo Drafthouse in Littleton will screen "The Interview" starting Christmas], ‏Denver Post, ‏23 בדצמבר 2014
41. ↑  נירית אנדרמן, סוני חזרה בה: ״ראיון סוף״ ייצא לבתי הקולנוע בחג המולד, באתר הארץ, 23 בדצמבר 2014
42. ↑  ynet בעולם, ותודה לקים: מיליון ד' ביום לסרט "ראיון סוף", באתר ynet, 26 בדצמבר 2014  
אתר למנויים בלבד רויטרס, אחרי חודש של אי ודאות: הסרט "ראיון סוף" הוקרן בחג המולד, באתר הארץ, 26 בדצמבר 2014
43. ↑  נירית אנדרמן, צפון קוריאה לגרמניה: מי שיקרין את "ראיון סוף" ייענש, באתר הארץ, 24 בינואר 2015